
Nanoszálakkal társított, 3D nyomtatott politejsav minták hidrolitikus lebonthatóságának vizsgálata

Kulcsszavak: politejsav; elektro-szálképzés; 3D nyomtatás; hidrolitikus lebomlás; vázanyag
A hiányzó vagy sérült biológiai struktúrák helyettesítésére szolgáló implantátumok fontos szerepet töltenek be a modern orvostudományban. A scaffoldok (vázanyagok) célja, hogy a sejtközi állományhoz hasonló sajátságaiknak köszönhetően fokozott adhéziót és serkentett tápanyagfelvételt biztosítsanak a sejtek számára, valamint elősegítsék a sejtosztódást.
Elektro-szálképzett nanoszálakat, valamint 3D nyomtatott struktúrákat külön-külön is előszeretettel alkalmaznak vázanyagfejlesztésre, ugyanakkor az utóbbi években a két technológia kombinálására is kísérletet tettek és megjelentek az első tudományos eredmények. A korszerű eljárással létrehozott bimodális vázanyagok mind mechanikailag, mind biokompatibilitásukat tekintve ígéretes megoldásnak bizonyulnak. Továbbá a funkcionalizálható nanoszálak befolyásolhatják a szerkezet kristályosságát és lebonthatóságát, aminek az in vivo (szervezeten belüli) vázanyagfejlesztési módszernél van kiemelkedő szerepe a biodegradábilitási elvárás miatt.
Kísérleti munkám során az elektro-szálképzés és az FFF 3D nyomtatás kombinálásával hoztam létre különleges, összetett struktúrákat. A kifejlesztett szerkezetek elemei, a nyomtatott rács, valamint az elektro-szálképzett szövedék is ugyanabból az anyagból készült. A korszerű technológiával az orvostechnikai célokra szánt vázanyagokhoz hasonló, összetett szerkezeteket hoztam létre. Jelen tanulmány fő célja az előállítási paraméterek szerkezetre gyakorolt hatásának, valamint a komplex struktúrák hidrolitikus lebonthatóságának vizsgálata volt. A mintákat 0, 1, 3, 7, 15, 30 napra az emberi test körülményeit szimuláló környezetbe helyeztem (37 °C-os foszfáttal pufferolt sóoldatba), majd ezeken szakítóvizsgálatot és differenciál pásztázó kalorimetriai (DSC) méréseket, dinamikus mechanikai analízist (DMA) és Fourier-transzformációs infravörös spektroszkópi (FTIR) vizsgálatot végeztem. A morfológiát pásztázó elektronmikroszkóppal (SEM) vizsgáltam. A kapott eredményekből nyomon követtem az általam létrehozott szerkezetekben végbemenő lebomlási folyamatokat, valamint az elektro-szálképzett szálak szerkezetre gyakorolt hatását.
Az eredmények alapján kijelenthető, hogy sikerült olyan önerősített, hierarchikus PLA szerkezeteket létrehoznom, amelyek fokozott mechanikai tulajdonságaik és az elektro-szálképzett szövedék sejtnövekedésre kedvező tulajdonságai révén ígéretesek lehetnek szövetsebészeti vázanyagként való alkalmazásra.



